**Maxim** on Finnkinon elokuvateatteri Kluuvikadulla Helsingissä. Teatteri on toiminut vuodesta 1909 elokuvateatterikäytössä ensin nimellä Olympia (vuoteen 1923), sitten Piccadilly-nimellä ja vuodesta 1931 alkaen nimellä Maxim. Nykyinen rakennus valmistui vuonna 1974. Rakennuksen on suunnitellut arkkitehti Eliel Muoniovaara. Maxim on Suomen vanhin elokuvateatteri. Toinen kahdesta salista on suojeltu. Saleissa on yhteensä 249 paikkaa.

Teatterin ohjelmisto on yleensä painottunut laatuelokuvaan. Maximissa on saanut ensi-iltansa moni Ingmar Bergmanin elokuva, ja siellä on järjestetty Rakkautta ja anarkiaa -elokuvajuhla useana vuonna vuoteen 2013.

Historia
--------

Alkuperäinen rakennus valmistui elokuvateatteriksi. Siinä oli yksi sali ja 551 katsojapaikkaa, ja se oli aikanaan Suomen suurin elokuvateatteri. Salin korkeus oli kahdeksan metriä ja istuimet mahonkia. Suunnittelija oli arkkitehti David Frölander-Ulf.

Vanha rakennus purettiin huonokuntoisena vuonna 1972, ja nykyinen valmistui vuonna 1974. Saleja rakennettiin yksi lisää. Kakkossalissa käytettiin vanhan salin koristepaneeleja ja kristallilamppuja. Vuonna 1997 uusi omistaja, Sandrew Metronome, remontoi teatterin. Molemmat salit saivat uudet istuimet ja esitystekniikan, vaikkakin Museoviraston suojelemassa kakkossalissa uudistus oli hillitympää.

Nykyisen rakennuksen omistaa Eläkevakuutusyhtiö Ilmarinen.

### Remontti ja hotellisuunnitelmat

Loppuvuodesta 2014 kerrottiin suunnitelmista rakentaa Maxim-taloon Kämp Groupin hotelli, jonka tieltä Maxim 1 -sali oli määrä purkaa. Eläkevakuutusyhtiö Ilmarinen irtisanoi vuokrasopimuksen Finnkinon kanssa. Toukokuussa 2015 suunnitelmat kuitenkin muuttuivat siten, että vanhat salit piti säilyttää ja lisäksi piti vielä rakentaa kolmas sali, jotta Maximissa olisi ollut jatkossa 640 paikkaa. Viimeinen remonttia edeltävä elokuvanäytös oli tammikuussa 2016. Molemmat salit kunnostettiin ja talotekniikka uusittiin. Teatteriin lisättiin myös kaksi baaria, jotka palvelevat elokuvakävijöitä.

Hotellisuunnitelmista luovuttiin syksyllä 2016 hankkeen osoittauduttua ennakkoarvioita kalliimmaksi. Keväällä 2017 kerrottiin Finnkinon palaavan vuokralaiseksi. Maxim avattiin jälleen helmikuussa 2018, joskin ilman suunniteltua kolmatta salia. Aiempi kahden salin yhteenlaskettu paikkamäärä 601 oli pudonnut 249 paikkaan.

### Europa Cinemas -jäsenyys

Vuonna 2014 Maxim liittyi osaksi eurooppalaista Europa Cinemas -verkostoa. Jäsenyyden edellytyksenä on, että teatterin esitettämistä elokuvista merkittävä osa tulee olla eurooppalaisia ei-kansallisia tuotantoja. Muita verkostoon kuuluvia elokuvateattereita ovat Helsingissä Kino Engel, Korjaamo Kino ja Orion sekä Espoossa Kino Tapiola, Lahdessa Kino Iiris, Tampereella Niagara ja Kuopiossa Kino Kuvakukko.

Lähteet
-------

1. 1 2 3 4 5  Maxim *Finnkino*. Viitattu 22.1.2021.
2. 1 2  Lehtonen, Veli-Pekka: Elokuvateatteri Maximin toiminta loppuu – tilalle "osavuosikatsaus­tilaisuuksia" *HS.fi*.  27.11.2014. Viitattu 29.12.2015.
3. ↑  Kluuvikatu 3 Korttelit.fi. Viitattu 28.1.2016.
4. 1 2 3  Vilkman, Sanna: Legendaarisen Maxim-elokuvateatterin kohtalo selviää lähipäivinä *Yle Uutiset*.  4.12.2014. Viitattu 29.12.2015.
5. 1 2  Vesalainen, Suvi: Maxim-elokuvateatterille haetaan jatkajaa, hotellihanke kaatui *Yle*.  21.9.2016. Viitattu 22.1.2021.
6. 1 2  Maxim *Finnkino*. Viitattu 22.9.2016.
7. 1 2  Raeste, Juha-Pekka: Maxim on osa elokuvan historiaa.  *Helsingin Sanomat*, 9.12.2014, s. A 26.  Sanoma. Artikkelin verkkoversio. Viitattu 9.12.2014.
8. ↑  Maximin vesivahinko ajoi Rakkautta ja anarkiaa -elokuvat muihin teattereihin *Hs.fi*.  29.8.2014. Viitattu 22.9.2016.  [vanhentunut linkki]
9. ↑  Rainer Sandell tekee kirjaa Maximin historiasta *Hs.fi*.  11.12.2014. Viitattu 22.9.2016.
10. ↑  Raeste, Juha-Pekka: Maxim-taloon tulossa hotelli.  *Helsingin Sanomat*, 9.12.2014, s. A 26.  Sanoma. Artikkelin verkkoversio. Viitattu 9.12.2014.
11. ↑  Mommo, Pekka: Elokuvateatteri Maximiin onkin tulossa kolme salia *Yle Uutiset*.  20.5.2015. Viitattu 29.12.2015.
12. ↑  Frilander, Aino: Elokuvateatteri Maximin viimeinen elokuva näytetään 7. tammikuuta – "Toivomme, että Maximissa voitaisiin jatkossakin näyttää laatuelokuvia" *HS.fi*.  29.12.2015. Viitattu 29.12.2015.
13. 1 2  Nironen, Saija: Lähtöpassit saanut Finnkino palaa pyörittämään Maximia – Suomen vanhin elokuvateatteri avaa ovensa loppuvuodesta *Yle*.  11.4.2017. Viitattu 22.1.2021.
14. ↑  Maxim-elokuvateatteri *Parviainen arkkitehdit*. Viitattu 22.1.2021.
15. ↑  Maxim *Finnkino*. Viitattu 22.9.2016.
16. ↑  Mattila, Ilkka: Remontoitu elokuvateatteri Maxim avataan Helsingissä helmikuussa, paikkoja on alle puolet entisestä *Helsingin Sanomat*.  10.1.2018. Viitattu 6.5.2018.
17. ↑  Finnkino Maxim Europa Cinemas -verkoston jäseneksi *Filmikamari*.  10.2.2014. Viitattu 20.1.2021.
18. ↑  Cinema Orion liittyi eurooppalaiseen elokuvaan panostavien elokuvateattereiden Europa Cinemas -verkostoon *Luova Eurooppa*.  3.6.2020. Viitattu 20.1.2021.

Aiheesta muualla
----------------

* Kuvia tai muita tiedostoja aiheesta **Maxim (Helsinki)** Wikimedia Commonsissa